Post mej sinceram recommendacionem affectum in omnibus fraternaliter obsequendi. Venerabilis domine archidiacone, frater et amice carissime, quamuis ad literas meas, ad reuerenciam vestram iteratas, non receperim aliquas responsales post eas, quas recepi cum nepote meo Petro, pro cuius manuduccione ac dileccione ac aliis humanitatibus eidem impensis multis me vestre reuerencie fateor debitorem; nichillominus michi persuadeo, uel literas meas ad reuerenciam vestram minime peruenisse, vel eandem ob maliciam temporis ac curas et sollicitudinem reformande et restaurande ecclesie ac ciuitatis seu supellectilis domestici ad seruicium misse tantum ocij non nactam, quod literis vacare possit. Quantum autem non solum michi sed et totj patrie nostre infortunium ac derobacio alme ecclesie Aboensis vestrj ac aliorum amicorum sit molesta, reuerencia vestra forte non credit. Vtinam viuere liceret Deo et sancto Henrico vlciscentibus tam temerarium et sacrilegum scelus. Quid meruere ecclesia et eius persone in regis eieccione uel introduccione, cuj non interfuerunt auctorizantes etc. Dignetur reuerencia vestra demandare michi de suo statu et beneualencia, cuj me semper deditissimum reperiet ad mandata. Sitque fraternitati vestre, vt alias supplicauj, cura prebende mee et solite procurationis onus, ne ecclesia uel prebenda in suis indebite desolentur. Nec aliquam sollicitudinem habeat euerencia vestra de suo Olauo, quia et meus erit sicque faciam paulatim prout sibi vtile fore cognovero. Cum hiis bene et feliciter valeatis. Recommendo me domino meo gracioso, domino preposito ac toti venerabilj capitulo, quorum votis semper deditissimus existo. Citissime ex Lincopia 9 decembris 1509. Nouitates occurentes lator presencium Sveno Myra referet viua voce, earum in parte experientiam habens. – – – – – – – – – – – – – – – – – – – – –